Р Е П У Б Л И К А С Р Б И Ј А

НАРОДНА СКУПШТИНА

01 Број 06-2/162-20

12. новембар 2020. године

Б е о г р а д

**З А П И С Н И К**

**ТРЕЋЕ СЕДНИЦЕ ДРУГОГ РЕДОВНОГ ЗАСЕДАЊА**

**НАРОДНЕ СКУПШТИНЕ РЕПУБЛИКЕ СРБИЈЕ У 2020. ГОДИНИ,**

**ОДРЖАНЕ 12. НОВЕМБРА 2020. ГОДИНЕ**

 Седница је почела у 12 часова и 20 минута.

 Седници је председавао Ивица Дачић, председник Народне скупштине.

 Председник је на основу службене евиденције о присутности народних посланика констатовао да седници присуствује 146 народних посланика, а применом електронског система за гласање утврђено је да су у сали присутна 202 народна посланика, односно да је присутна већина од укупног броја народних посланика и да постоје услови за рад Народне скупштине, у смислу члана 88. став 5. Пословника Народне скупштине.

 Према евиденцији Службе Народне скупштине, седници нису присуствовали, а нису обавестили о спречености, народни посланици: Светозар Андрић, Душан Бајатовић, Арђенд Бајрами, Марко Богдановић, Зоран Бојанић, Славиша Булатовић, Никола Војиновић, Владан Заграђанин, Крсто Јањушевић, мр Јадранка Јовановић, Михаило Јокић, Драгомир Карић, Јован Колунџија, Маја Мачужић Пузић, Жарко Мићин, Наташа Михаиловић-Вацић, Оливера Недељковић, проф. др Александра Павловић Марковић, Мисала Праменковић, Катарина Ракић, Маријан Ристичевић, Душко Тарбук, Иван Тасовац, мр Славенко Унковић, Милан Урошевић, проф. др Јахја Фехратовић, Александар Шапић и Војислав Вујић.

 Председник је, сагласно члану 86. став 2. Пословника Народне скупштине, обавестио да је седница сазвана у року краћем од рока утврђеног у члану 86. став 1. Пословника Народне скупштине, због потребе да Народна скупштина што пре размотри предлог закона из предложеног дневног реда седнице.

 Затим је Народна скупштина прешла на утврђивање дневног реда.

 Изјашњавајући се о предлогу за стављање на дневни ред акта по хитном поступку, Народна скупштина је прихватила предлог Владе да се, по хитном поступку, стави на дневни ред Предлог закона о изменама и допунама Закона о заштити становништва од заразних болести, који је поднела Народној скупштини 6. новембра 2020. године (од 205 присутних народних посланика, 202 су гласала за, а три нису гласала).

 Народна скупштина је, већином гласова (од 205 присутних народних посланика, 202 су гласала за, а три нису гласала), утврдила дневни ред Треће седнице Другог редовног заседања Народне скупштине Републике Србије у 2020. години, у целини.

 Тако утврђени дневни ред је следећи

 **1. Предлог закона о изменама и допунама Закона о заштити становништва од заразних болести,** који је поднела Влада (Број 011-1711/20 од 6. новембра 2020. године).

 Пре него што је Народна скупштина прешла на рад по утврђеном дневном реду, председник Народне скупштине је, сагласно члану 27. и члану 87. ст. 2. и 3. Пословника, продужио рад Народне скупштине и после 18,00 часова, а затим је, сагласно члану 90. став 1. Пословника Народне скупштине, обавестио да су позвани да седници присуствују: др Златибор Лончар, министар здравља, др Горан Стаменковић, в.д. помоћника министра здравља, др спец. Раша Миланов из Министарства здравља и Мирјана Вељковић, државни службеник у Министарству здравља.

 Затим је Народна скупштина прешла на рад по утврђеном дневном реду, односно на начелни претрес о **1. тачки дневног реда** – **ПРЕДЛОГУ ЗАКОНА О ИЗМЕНАМА И ДОПУНАМА ЗАКОНА О ЗАШТИТИ СТАНОВНИШТВА ОД ЗАРАЗНИХ БОЛЕСТИ.**

 Председник је, сагласно члану 157. став 1. Пословника Народне скупштине, отворио начелни претрес о Предлогу закона.

 Уводно излагање о Предлогу закона поднео је представник предлагача др Златибор Лончар, министар здравља.

 У начелном претресу учествовали су народни посланици: Драган Д. Марковић, председник Посланичке групе ЈЕДИНСТВЕНА СРБИЈА (ЈС) (поводом чијег излагања се за реч јавио представник предлагача др Златибор Лончар, министар здравља), др Емеше Ури, представник Посланичке групе САВЕЗ ВОЈВОЂАНСКИХ МАЂАРА, др Муамер Бачевац, представник Посланичке групе Социјалдемократска партија Србије, др Весна Ивковић, представник Посланичке групе СОЦИЈАЛИСТИЧКА ПАРТИЈА СРБИЈЕ (СПС), након чега је председавајућа Марија Јевђић, потпредседник Народне скупштине, у складу са чланом 87. Пословника, одредила паузу у трајању од једног часа.

 После паузе, седница је настављена у 15 часова и 15 минута.

 У наставку начелног претреса, учествовали су народни посланици: др Дарко Лакетић, представник Посланичке групе „Александар Вучић - за нашу децу“, Енис Имамовић заменик председника Посланичке групе УЈЕДИЊЕНА ДОЛИНА - СДА САНЏАКА (затим су се за реч и реплику јавили министар др Златибор Лончар и народни посланик Енис Имамовић), Самир Тандир (поводом чијег излагања се за реч јавио министар др Златибор Лончар), Сања Јефић Бранковић, Загорка Алексић, проф. др Жарко Обрадовић, др Драгана Баришић, Бранимир Јовановић, Ненад Филиповић, проф. др Горан Тасић, Рајка Матовић, Драгана Бранковић Минчић, Дубравка Филиповски, Никола Радосављевић, Марко Парезановић, Никола Лазић, Ђорђе Комленски, Ненад Барош (поводом чијег излагања се за реч јавио министар др Златибор Лончар), Душица Стојковић, Ђорђе Тодоровић, Оливера Пешић, Милан Радин, Наташа Јовановић и Милош Терзић (поводом чијег излагања се за реч јавио министар др Златибор Лончар).

 Затим је председник закључио начелни претрес о Предлогу закона и обавестио да, с обзиром на то да на Предлог закона нису поднети амандмани, Народна скупштина ће, сагласно члану 160. став 3. Пословника, одлучивати само о Предлогу закона у целини.

 Председник је, сагласно члану 87. став 5. Пословника Народне скупштине, одредио четвртак, 12. новембар 2020. године, са почетком у 19,00 часова, као Дан за гласање о тачки дневног реда Треће седнице Другог редовног заседања Народне скупштине Републике Србије у 2020. години.

 Применом електронског система за гласање, утврђено је да је у сали присутно 189 народних посланика, односно да је присутна већина од укупног броја народних посланика и да постоје услови за одлучивање.

 Затим је Народна скупштина прешла на одлучивање.

 **1. тачка дневног реда** **–** **ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ЗАШТИТИ СТАНОВНИШТВА ОД ЗАРАЗНИХ БОЛЕСТИ**

 Народна скупштина је, већином гласова (од 192 присутна народна посланика, 189 је гласало за, један против, један се уздржао, а један није гласао), прихватила Предлог закона, у начелу.

 Народна скупштина је, већином гласова (од 192 присутна народна посланика, 189 је гласало за, један против, један се уздржао, а један није гласао), одлучила да постоје нарочито оправдани разлози за ступање закона на снагу у року краћем од осам дана од дана његовог објављивања.

 Народна скупштина је, већином гласова (од 192 присутна народна посланика, 189 је гласало за, један против, један се уздржао, а један није гласао), усвојила Предлог закона о изменама и допунама Закона о заштити становништва од заразних болести, у целини.

Пошто је Народна скупштина обавила разматрање и одлучивање о тачки дневног реда седнице, председник је, сагласно члану 102. Пословника, закључио Трећу седницу Другог редовног заседања Народне скупштине Републике Србије у 2020. години.

Седница је закључена у 19 часова и пет минута.

ГЕНЕРАЛНИ СЕКРЕТАР ПРЕДСЕДНИК

 Вељко Одаловић Ивица Дачић